Afar spennandi og skemmtileg ferð á vit gullfallegrar náttúru og magnaðra sögu - og menningarslóða þriggja þjóðríkja á Balkanskaganum . Dvalið verður á góðu hóteli í hinum hlýlega og fallega króatíska strandbæ Cavtat sem er um 20 km suður af einu af borgardjásnum Adríahafs , Dubrovnik . Frá Cavtat verður farið í ferðir til Bosniu og Hersegóvínu og Svartafjallalands , auk fallegra borga , bæja , sveita og eyja í Króatíu . Dubrovnik verður að sjálfsögðu í öndvegi og eftir skoðunarferð um borgina er auðvelt að taka strætó frá Cavtat og skoða og upplifa borgarstemninguna betur á eigin vegum . Auk skoðunarferða verða nokkrir frjálsir dagar , sem farþegar ráðstafa að vild . Hér er mjög mikið innifalið , m.a. morgunverður og flestir kvöldverðir , allar skoðunaferðirnar , íslenskur fararstjóri og sérfróðir enskumælandi staðarleiðsögumenn . Balkanskaginn kallar svo sannarlega ! Ferðin hefst með morgunflugi Icelandair til Zurich í Sviss . Framhaldsflug með Croatia Airlines til Dubrovnik þar sem lent verður um kl. 17:00 . Við tekur stutt rútuferð frá flugvelli til Hotels Cavtat þar sem dvalið verður alla ferðina . Cavtat er skemmtilegur strandbær tæplega 20 km. suður af Dubrovnik . Þjónustan snýst að mestu leyti um ferðamenn . Hér er m.a. að finna veitingahús , ísbúðir , verslanir , fallegar strandir og forvitnileg söfn og gamlar byggingar . Til að mynda Fransisku klaustrið ( byggt 1484 ) , sér í lagi kirkjuna sem er afar falleg og friðsæl . Kirkja Sánkti Nikulásar frá 15. öld stendur ekki langt frá . Þá er vert að bregða sér í safnið í fyrirmannshúsi Baltazars Bogisic ( 1834 - 1908 ) þar sem er stórt bókasafn , mögnuð málverk og fornminjar . Annað listasafn er i húsi málarans Buovac ( 1855 - 1922 ) , sem er stórt nafn í listasögu svæðisins . Ferðamennirnir eru þess vegna baðaðir í fínni þjónustu í bland við gamla tíma og menningu heimamanna . Þeir sem vilja skreppa á eigin vegum til Dubrovnik geta annað hvort tekið leigubil eða strætó en innifalin í ferðinni er heimsókn þangað í fylgd leiðsögumanns . Þá er einnig að finna margháttaðar upplýsingar um hótel Cavtat að neðan . Kvöldverður verður snæddur á hótelinu þennan fyrsta dag ( innifalinn ) . Eftir rólegan morgun , þar sem upplagt er að svipast um í bænum , verður um hádegisbil haldið i um klst. siglingu frá Cavtat til gömlu borgarinnar í Dubrovnik . Þar tekur á móti okkur sérfróður enskumælandi leiðsögumaður og leiðir okkur um þessa sérstöku gömlu og rismiklu borg sem er á heimsminjaskrá UNESCO . Þegar Júgóslavía liðaðist í sundur í byrjun 10. áratugar síðustu aldar var Dubrovnik ein helsta víglínan í borgarastríðinu sem fylgdi . Serbar og Svartfellingar sátu um borgina , um sjö mánaða skeið , og létu sprengjum rigna yfir byggðina . Í stríðslok var hafist handa við að endurbyggja borgina og lagfæra skemmdir í gamla bænum og lauk því verki fyrir rúmum árartug . Ferðamenn hafa síðan sótt borgina heim af endurnýjuðum krafti enda eru fáar borgir sem komast með tærnar þar sem Dubrovnik hefur hælana til að heilla ferðalanga frá öllum heimshornum . Kvöldverður á hótelinu ( innifalinn ) . Eftir morgunverð hefst fremur löng en afar spennandi dagsferð til borgarinnar Mostar í Bosníu & Hersgóvínu . Í fyrstu verður ekið norður eftir Króatíuströnd uns sveigt verður inn í land og upp á hálendið . Í bænum Vid við landamærin að Bosníu verður boðið upp á skemmtilega hálfs annars tíma fljótasiglingu um ægifagurt árstæði stórfljótsins Neretva ( innifalið ) . Siglingunni lýkur í bænum Momici , þar sem snæddur verður hádegisverður ( innifalinn ) , og þaðan ekið að landamærum Bosníu . Þar er landamærastöð enda er Bosnía & Hersegóvína ekki aðili að Evrópusambandinu . Allir þátttakendur verða að hafa meðferðis vegabréf og stundum getur verið nokkur bið eftir vegabréfaskoðun . Áfram heldur ferðin þó fljótlega til borgarinnar Mostar . Nú á tíð er Mostar merkisborg og þar er margt að sjá og upplifa . Í fyrsta lagi hina frægu aldagömlu brú með brokkóttan bakgrunn og gamla bæinn sem , merkilegt nokk , slapp vel frá hildarleik borgarastyrjaldarinnar . Öldum saman bjuggu ólík þjóðarbrot saman í borginni í sátt og samlyndi en bárust á banaspjótum í borgarastyrjaldarinni en síðan hefur ríkt stöðugleiki . Borgin er mjög hverfaskipt eftir þjóðernum en íbúar telja um 100.000 , þar af eru Króatar um 50% og Bosníu-Múslimar 45 % . Arfleifð þessarar skiptingar er mjög sýnileg . Heimsókn til Mostar er minning sem lengi mun lifa í minningunni . Innfæddur enskumælandi leiðsögumaður mun leiða skoðunarferð um borgina ( innifalið ) . Frá Mostar verður ekið til baka til hótels okkar í Cavtat þar sem kvöldverðurinn bíður ( innifalinn ) . Eftir annasama daga er frjáls dagur vel þeginn . Þennan dag ráða farþegar dagskránni og gera það sem vilji hvers og eins stendur til . Kvöldmatur er ekki innifalinn en velja má um nokkra góða veitingastaði . Eftir morgunverð verður lagt upp í dagsferð og nú liggur leiðin suður á bóginn til Svartfjallalands ( Montenegro ) . Við landmærin yfirgefum við á ný Evrópusambandið og því þarf að hafa vegabréfin til reiðu . Fyrsti viðkomustaður er hinn óviðjafnanlegi bær Kotor við strönd Adríahafsins . Það sem togar ferðamenn til bæjarins er einstök fegurð og yfirbragð bæjarins , ekki síst gamla hlutans . Bærinn er á heimsminjaskrá UNESCO og yfirlýstur ómetanlegur sögulegur fjársjóður Suður-Evrópu . Hér tekur á móti okkur innfæddur enskumælandi leiðsögumaður sem leiðir okkur í göngutúr um Kotor en bílaumferð er bönnuð innan bæjarmarkanna . Athugið að gangan er oft vel á fótinn . Iinnifalið ) Skammt frá Kotor er þorpið Njegusi sem þrátt fyrir smæð ( 35 íbúar með fasta búsetu ) spilar stóra rullu í sögu og menningu Svartfellinga og erlendir ferðamenn eru sjaldséðir . Hér er vagga þjóðarétta Svartfellinga og við fáum að smakka sýnishorn af ostagerðinni ( innifalið ) . Þorpið hefur lítið breyst í aldanna rás og gefur góða mynd af þorpum fyrri tíma hér suður á Balkanskaga . Frá Njegusi höldum við áfram skamma stund til bæjarins Cetinje sem liggur í dalverpi umkringdu kalksteinsfjöllum , þ.á.m . Lovcen-fjalli sem sem spilar stórt hlutverk í sögu þjóðarinnar . Bærinn var stofnaður á 15. öld og varð höfuðborg landsins árið 1878 og lengi hjarta Rétttrúnaðarkirkjunnar . Frá fyrstu tíð gegndi bærinn miklu menningarlegu hlutverki og er nú talað um að hann sé “ heiðurs-höfuðborgar ” enda er aðsetur forseta lýðveldisins í bænum og ekki síður vegna hinnar ríku sögulegu hefðar . Við munum m.a. heimsækja höll Nicola konungs sem ríkti á árunum 1910 - 1918 en höllin er nú hluti þjóðminjasafnsins ( innifalið ) . Eftir stutta dvöl í Cetinje ökum við til baka til Cavtat þar sem snæddur verður kvöldverður ( innifalinn ) . Þennan dag verður efnt til hálfsdags skemmtiferðar til Konavle héraðs , skammt suður af Cavtat . Konvale-dalurinn er andstæða hinna fremur þurru og sólríku strandhéraða því hér eru í skjóli fjalla blómlegir dalir , lítil þorp , bændabýli og loks fallegar vínekrur . Við byrjum á því að skoða gamla og forvitnilega myllu sem man fífil sinn fegurri ( innifalið ) . Við höldum ferð áfram til bæjarins Vodopic Vina þar sem bíður heljarinnar vínkynning og vínsmökkun þriggja víntegunda og meðlæti verður ostur og hráskinka ( innifalið ) . Einnig munu húsfreyjur kynna og bjóða fallega heimagerða handavinnu . Komið verður til baka á hótelið síðdegis og við tekur frjáls tími . Kvöldverður er ekki innfalinn þetta kvöld . Hefur hver sína hentisemi í þeim efnum . Deginum verður eytt á bátsiglingu milli Elafiti-eyjanna í syðsta hluta króatíska skerjagarðsins . Við heimsæjum þrjár eyjar , sláum upp sjávar - réttahlaðborði á bátnum og þeir sem vilja fá sér sundsprett í sjónum . Báturinn snýr til baka til Cavtat um kl. 17:00 . Kvöldverður á hótelinu ( innifalinn ) . Þessi dagur er frjáls og engin skipulögð dagskrá fyrr en um kvöldið . Þá höldum við upp í hlíðarnar ofan við Dubrovnik og snæðum saman síðustu máltíðina á góðum “ dalmatískum ” veitingastað ( innifalið ) . Eftir snemmtekinn morgunverð verður ekið á flugvöllinn þaðan sem flugvél Croatia Airways leggur upp um kl. 7:30 áleiðis til Frankfurt í Þýskalandi . Þar verður lent kl. 9:30 . Framhaldsflug með Icelandair sem leggur upp kl. 14:00 og lendir í Keflavík um kl. hálf fjögur . Einstakalega skemmtilegt hótel frábærlega staðsett rétt við miðbæinn í Cavtat og örskammt frá ströndinni . 200 m að biðstöð strætisvagna til Dubrovnik ( 20 km ) . Þetta hótel fær einstaklega góð meðmæli frá gestum á samfélagsmiðlum ( sjá t.d. Booking og Tripadvisor ) . Fín sameiginleg aðstaða , m.a. útisundlaug uppi á þaki , sólbekkir og sólhlífar á ströndinni , ( ekki sandströnd ) , setupláss innan - og utan dyra , lítil heilsulind / spa . ( meðferð og nudd gegn gjaldi ) . Veitingasalur , bar og smáréttir , Morgunverður og kvöldverður af hlaðborði . Góð loftkæld herbergi , ekki ýkja stór en vel búin með síma , sjónvarpi , öryggisskáp og fríu Wifi . Leigja má lítinn ísskáp á staðnum . Gott baðherbergi með hárþurrku og sturtu . Flug með Icelandair og Croatia Airlines Vegabréf þurfa að hafa gildistíma 6 mánuði fram yfir áætlaðaðan heimferðardag . Mikilvægt er að nöfn á bókunum stemmi nákvæmlega við nöfn í vegabréfi . Minnum á ferðaskilmála Úrvals-Útsýnar ( sjá uu.is ) Reiknað er með að farþegar geti farið í göngutúra í skoðunarferðum . Þeir sem það kjósa geta sleppt einstökum ferðum en engin endurgreiðsla kemur til af þeim sökum . Lágarksfjöldi í ferðinni er 20 manns . Verð og dagsetningar Innifalið í verði : Flug fram og til baka , flugvallagjöld og skattar , ferðataska og handfarangur , 8 nætur á Hótel Cavtat , íslensk fararstjórn , Morgunverður , kvöldverður á hótelinu á dögum 2 , 3 , 5 og 7 án drykkja , kvöldverður á dalmatísku veitingahúsi á degi 8 án drykkja , skoðunarferðir með rútu , aðgangur og þjónusta eins lýst er í ferðatilhögun . , og innlendir enskumælandi leiðsögumenn í Dubrovnik ( dagur 2 ) , Í Mostar ( dagur 3 ) Kotor og Cetinje ( dagur 5 ) og skoðunarferð um Konavle-dalinn ( dagur 6 ) . . Ekki innifalið í verði : Þjórfé , kvöldverður daga 4 og 6 , ferðatryggingar , hótelskattur sem greiðist beint til hótels , eða annað en það sem fram kemur í ferðalýsingu . .